## Kodeks profesionalne etike službenika Ministarstva financija, Financijske policije

### NN 41/2011 (7.4.2011.), Kodeks profesionalne etike službenika Ministarstva financija, Financijske policije

MINISTARSTVO FINANCIJA

983

Na temelju članka 19. stavaka 1. Etičkog kodeksa državnih službenika (»Narodne novine« broj 49/2006. i 134/2008.) uz suglasnost Vlade Republike Hrvatske, klasa: 023-03/10-03/03 urbroj: 5030120-11-1 od 3. ožujka 2011. godine, ministrica financija donosi

KODEKS

PROFESIONALNE ETIKE SLUŽBENIKA MINISTARSTVA FINANCIJA, FINANCIJSKE POLICIJE

I. OPĆE ODREDBE

Članak 1.

Kodeks profesionalne etike službenika Ministarstva financija – Financijske policije (dalje u tekstu: Kodeks) sadrži pravila ponašanja kojih su se dužni pridržavati službenici Financijske policije.

Članak 2.

U ovom Kodeksu pojedini pojmovi imaju sljedeće značenje:

– službenici jesu službenici Financijske policije

– diskriminacija je svako postupanje kojim se neka osoba, izravno ili neizravno, stavlja ili bi mogla biti stavljena u nepovoljniji položaj od druge osobe, u usporedivoj situaciji, na temelju rase, nacionalnog ili socijalnog podrijetla, spola, spolnog opredjeljenja, dobi, jezika, vjere, političkog ili drugog opredjeljenja, bračnog stanja, obiteljskih obveza, obrazovanja, imovnog stanja, rođenja, društvenog položaja, članstva ili nečlanstva u političkoj stranci ili sindikatu, tjelesnih ili duševnih poteškoća, kao i na temelju privatnih odnosa sa službenikom Financijske policije

– sukob interesa jest situacija u kojoj su privatni interesi službenika u suprotnosti s javnim interesom ili u kojoj privatni interes utječe ili može utjecati na nepristranost službenika u obavljanju njegove dužnosti.

II. TEMELJNA PRAVILA PONAŠANJA

1. Zakonitost postupanja

Članak 3.

Pri obavljanju poslova u Financijskoj policiji službenici su obvezni postupati sukladno Ustavu Republike Hrvatske, Zakonu o Financijskoj policiji, drugim zakonima i podzakonskim propisima te pravilima struke.

Članak 4.

Službenici su dužni pridržavati se temeljnih načela pravodobnog i učinkovitog obavljanja poslova, poštivanja radnih obveza, savjesnog rada, odgovornosti za svoje postupke i rezultate rada, te su dužni postupati po uputama čelnika tijela odnosno nadređenog službenika koje se odnose na ispunjavanje službenih dužnosti.

2. Odgovornost – čuvanje tajnosti podataka

Članak 5.

Pri obavljanju poslova u Financijskoj policiji službenici su dužni postupati odgovorno, uvažavati načelo povjerljivosti i tajnosti podataka i informacija s kojim se susreću u svom radu, što znači da ih ne smiju koristiti u privatne svrhe ili na način koji nije u skladu s propisima kojima se utvrđuje porezna tajna, tajnost podataka, zaštita osobnih podataka i prava na pristup informacijama.

Povjerljive podatke koje saznaju pri obavljanju poslova u službi, službenici smiju koristiti samo u službene svrhe.

Poreznu, službenu, poslovnu i drugu tajnu službenici su dužni čuvati i nakon prestanka radnog odnosa u službi.

3. Jednakost, profesionalnost, ljubaznost i pružanje pomoći

Članak 6.

U svakodnevnom izvršavanju povjerenih im zadaća službenici svojim izjavama ili postupcima ne smiju diskriminirati druge službenike odnosno stranke zbog podrijetla, spola, društvenog ili materijalnog položaja, rase, nacionalne i političke pripadnosti, odnosa prema religiji i prema seksualnoj orijentaciji ili zbog kojega drugog razloga suprotno Ustavom i zakonom utvrđenom pravu i slobodi.

Pri obavljanju poslova u Financijskoj policiji službenici su dužni postupati profesionalno, ljubazno i susretljivo, moraju se s pažnjom i poštovanjem odnositi prema strankama i prema nadređenim i podređenim službenicima te moraju uspostaviti pošten, uravnotežen i kolegijalan odnos s drugim službenicima u svakodnevnom radu.

Članak 7.

Službenik u odnosu prema stranci mora postupati korektno, pristojno i nepristrano, mora prema stranci pokazati interes i strpljenje (osobito prema neukoj stranci) pružajući joj pravnu pomoć sukladno zakonskim propisima, držeći se pritom načela ekonomičnosti vođenja postupka.

Podatke i informacije koje u postupku sazna o stranci, službenik je obvezan koristiti na način kako je to propisano zakonom.

4. Poštenje

Članak 8.

Ponašanje službenika Financijske policije mora biti časno i izvan radnog vremena.

Članak 9.

Službenik se mora izuzeti iz situacije u kojoj postoji mogućnost sukoba interesa, sukladno Zakonu o državnim službenicima i drugim propisima kojima se uređuje sukob interesa.

Članak 10.

Pri obavljanju poslova u Financijskoj policiji službenici ne smiju:

– tražiti i primiti dar, bez obzira na vrijednost, radi povoljnijeg rješenja predmeta (novac, vrijednosnice, dragocjene, ukrasne i druge predmete). Ako je službeniku, radi povoljnijeg rješenja predmeta, ponuđena korist u obliku dara ili kakve druge ponude, dužan je to odbiti i o tome obavijestiti nadređenog službenika,

– zlouporabiti svoje ovlasti u svrhu ostvarivanja materijalne ili druge vrste koristi za sebe, za članove obitelji, rođake i prijatelje te za druge pravne i fizičke osobe s kojima je u privatnom ili poslovnom odnosu,

– koristiti službene informacije o radu Ministarstva financija – Financijske policije radi osobnog probitka ili probitka s njime povezanih osoba.

5. Javni interes i politička neutralnost

Članak 11.

Pri obavljanju poslova u Financijskoj policiji službenici su dužni postupati u skladu s javnim interesom.

Pripadnost službenika političkoj stranci ne smije utjecati na njihovo nepristrano i profesionalno postupanje pri obavljanju poslova u Financijskoj policiji.

6. Odanost Financijskoj policiji

Članak 12.

Svojim djelovanjem i ponašanjem službenici su dužni pridonositi ugledu Financijske policije u Republici Hrvatskoj i u inozemstvu.

Kada u javnim nastupima predstavlja Financijsku policiju, službenik iznosi stavove Financijske policije, u skladu s propisima, dobivenim ovlastima i stručnim znanjem, koji ne smiju biti u suprotnosti sa službenim stavovima Financijske policije.

U javnim nastupima u kojima ne predstavlja Financijsku policiju, a koji su tematski povezani s državnom službom, službenik je obvezan istaknuti da iznosi osobne stavove, a o svom nastupu dužan je izvijestiti ravnatelja Financijske policije.

Pri iznošenju stavova Financijske policije i osobnih stavova, službenik mora paziti na osobni ugled i ugled Financijske policije.

7. Učinkovito gospodarenje

Članak 13.

Službenici su dužni pažljivo postupati s državnom imovinom i ostalim financijskim sredstvima koja su im povjerena i predana na korištenje.

8. Uredno i primjereno odijevanje na radnome mjestu

Članak 14.

Pri obavljanju poslova u Financijskoj policiji službenici su dužni odijevati se uredno i pristojno, a odjeća i obuća mora biti u skladu s uobičajenim profesionalnim standardima.

III. NADZOR PRIMJENE KODEKSA

Članak 15.

Radi nadzora i praćenja provedbe ovoga Kodeksa, ravnatelj Financijske policije imenuje povjerenika za etiku.

Službenici Financijske policije dužni su pridržavati se odredaba ovoga Kodeksa. U slučaju kršenja odredaba Kodeksa, službenici odgovaraju za povrede službene dužnosti utvrđene zakonom, drugim propisima ili pravilnikom o unutarnjem redu.

Službenik koji uoči da njegov kolega krši načela profesionalnog ponašanja, dužan je o tome obavijestiti povjerenika za etiku.

IV. JAVNOST KODEKSA

Članak 16.

Kodeks se ističe na vidnome mjestu u Ministarstvu financija – Financijskoj policiji a objavljuje se i na web-stranicama Ministarstva financija.

V. STUPANJE NA SNAGU

Članak 17.

Ovaj Kodeks stupa na snagu osmog dana od dana objave u »Narodnim novinama«.

Klasa: 011-01/10-01/7

Urbroj: 513-19/11-14

Zagreb, 16. ožujka 2011.

Ministrica financija
mr. sc. Martina Dalić, v. r.

Ostalo, NN 41/2011-983